হতাশ হইনি এখনো, তবে বুঝতে পারছি না এ আশাবাদ আর কতক্ষণ টিকিয়ে রাখা সম্ভব। যে কারণে এই কথাগুলো বললাম, তা হল – একই এবং কাছাকাছি বিষয়ের ওপর আপনার পক্ষ থেকে পর পর তিনটি পোস্ট আসাতে আলোচনাটা কেন্দ্রীভূত হওয়ারই সুযোগ পাচ্ছে না। আবার এককভাবে পোস্ট তিনটির কোনটিতেই কিন্তু আলোচনাকে এগিয়ে নিয়ে যাওয়ার মতো যথেষ্ট তথ্যগত এবং বিশ্লেষণগত উপাদানের উপস্থিতি নেই (আমার বিনীত মতামত)। সেটাও হয়তো পুষিয়ে নেওয়া যেতো (যেমনটা প্রায়ই হয়ে থাকে মুক্তাঙ্গনের আলোচনাগুলোতে) যদি লেখকের পক্ষ থেকে আলোচনায় সম্পূরক মতামত, তথ্য, বিশ্লেষণ হাজির করা হোতো। মতামত প্রদানকারীরাও তখন উৎসাহ খুঁজে পেতেন অংশগ্রহণের। আপনার পোস্টগুলোতে কয়েকজন মতামত প্রদানকারীর মন্তব্যে আলোচনাকে আরও গভীরে নিয়ে যাওয়ার সুযোগ কিন্তু ঠিকই তৈরী হয়েছিল। এখন মনে হচ্ছে, একই ধরণের বিষয় নিয়ে পর পর তিনটি আলাদা পোস্ট দিয়ে হয়তো (সম্ভাবনাময়) এই আলোচনাটারই ক্ষতি করা হল! সংক্ষিপ্ত “স্ফুলিঙ্গ চিন্তা” যে সম্ভাবনা তৈরী করে না তা কিন্তু বলছি না। কিন্তু সেই “স্ফুলিঙ্গ” যদি পরবর্তী ধাপগুলোতে বিবর্তিত না হয় নিরীক্ষা-বিশ্লেষণের মাধ্যমে, তাহলে অর্জনটা কোথায় বলতে পারেন? তিনটি পোস্টের দু’টোই হয়তো অন্য যে কোন একটি পোস্টে “মন্তব্য” আকারেই অনেক বেশী প্রাসঙ্গিক হোতো, আমার অভিমত। আপনি নিশ্চয়ই একমত হবেন মুক্তাঙ্গনে এমন মন্তব্যকারীর সংখ্যা কম নয় যাঁরা তাঁদের সাধ্যমত অনেক পরিশ্রম ও চিন্তা দিয়ে বিশ্লেষণ এবং তথ্যবহুল মন্তব্য লেখার চেষ্টাটুকু অন্তত করেন। বিষয়বস্তুর এবং তাকে উপস্থাপনের প্রতি একই পর্যায়ের নিষ্ঠা যখন মূল পোস্টে খুঁজে পাওয়া যায় না, তখন তাঁদেরই দমে যেতে হয়।